Návrh na výber alternatívy implementácie holdingového fondu na základe rozpracovaných alternatív implementácie iniciatívy JEREMIE v Slovenskej republike v programovom období 2007 – 2013 a návrh implementačných dokumentov k iniciatíve JEREMIE 

Obsah

1. Doterajšie skúsenosti s nástrojmi finančného inžinierstva ........................................................   2

2. Aktuálny vývoj implementácie iniciatívy JEREMIE v programovom období 2007 - 2013.. 3

3. Rozpracovanie troch alternatív implementácie holdingového fondu
    v zmysle článku 44 nariadenia 1083/2006............................................................................. 4

4. Priebeh implementácie a opis finančných tokov pri alternatíve č. 2B................................  13

5. Návrh implementačných dokumentov k iniciatíve JEREMIE............................................. 20

Príloha č. 1

Príloha č. 2

Príloha č. 3

Príloha č. 4

Príloha č. 5

Príloha č. 6
1. Doterajšie skúsenosti s nástrojmi finančného inžinierstva v SR

Skúsenosti s nástrojmi finančného inžinierstva v SR v predchádzajúcom programovom období majú Slovenská záručná a rozvojová banka, a. s. (SZRB, a. s.) a Národná agentúra pre rozvoj malého a stredného podnikania (NARMSP). 

V rámci uplatňovania inovatívnych finančných nástrojov v predvstupovom období Národná agentúra pre rozvoj malého a stredného podnikania spravovala v priebehu rokov 1991 – 2003 finančné prostriedky z finančných memoránd programu PHARE a k nim prislúchajúce finančné prostriedky zo štátneho rozpočtu (ŠR). Tieto prostriedky boli využité na programy orientované na rozvoj MSP: podporný úverový program, malú pôžičkovú schému, mikropôžičkovú schému, záručnú schému a program rizikového kapitálu – na základe tohto programu vznikol v roku 1995 Fond štartovacieho kapitálu. Správcom tohto fondu bola spoločnosť Seed Capital Company, s.r.o., ktorej zriaďovateľom bola NARMSP. Táto spoločnosť sa v roku 2006 premenovala na Fond fondov, s. r. o.

SZRB, a. s. v období rokov 1991 – 2006 poskytla 4 367 bankových záruk v celkovej výške 15 428,2 mil. Sk. V roku 2006 SZRB, a. s. poskytla bankové záruky vo výške 1 763,8 mil. Sk. Bankové záruky boli realizované prostredníctvom viacerých záručných schém, pričom išlo najmä o podporu malých a stredných podnikov pôsobiacich na Slovensku.

V rámci štruktúry NARMSP, resp. jej 100 % dcérskej spoločnosti s názvom Fond Fondov, s. r. o. existujú viaceré fondy rizikového kapitálu:
1. Fondy bez právnej subjektivity, zriadené v rámci Fondu Fondov, s. r. o.
-	Fond štartovacieho kapitálu
-	Regionálny fond štartovacieho kapitálu
-	Fond INTEG
-	Inovačný Fond SISME
2. Fondy s právnou subjektivitou, kde je Fond Fondov, s. r. o. jedným z akcionárov alebo spoločníkom
-	Rozvojový fond pre malé a stredné podnikanie, a. s.
-	Fond Seed Capital, k. s.
-	Slovenský rozvojový fond, a. s.

NARMSP prostredníctvom svojich sprostredkovateľov (vybrané regionálne poradenské a informačné centrá, podnikateľské a inovačné centrá a Fond fondov s. r. o.) realizuje od roku 1997 Mikropôžičkový program, ktorého hlavným cieľom je uľahčenie prístupu malých a začínajúcich podnikateľov k úverovému financovaniu.

Dňa 30. 6. 2005 bolo podpísané memorandum o porozumení medzi EK, Ministerstvom hospodárstva SR a NARMSP, v ktorom bolo dohodnuté, že prostriedky (prostriedky z predvstupového programu PHARE) budú určené na „podporu plynulého rozvoja sektora malých a stredných podnikov (MSP) a Implementačnej agentúry pre sektor MSP. NARMSP je týmto plne oprávnená rozhodnúť o ďalšom odovzdaní a distribúcii fondov, pokým ani MH SR ani vláda SR neprijmú odlišnú štruktúru spravovania a rozvoja sektoru MSP...“. 

Revolvingové prostriedky vytvorené z finančných memoránd SR SR9302, SR9404, SR9509, SR9702, SR9906.02, SR0009.02 programu PHARE predstavujú na základe auditovanej účtovnej závierky k 31. 12. 2006 sumu 2 402 141 572,- SKK (zahŕňa prostriedky v hotovosti vo výške 1 825 086 892,- SKK a investície vo výške 577 054 680,- SKK).
Vláda SR schválila uznesením vlády SR č. 937 zo dňa 7.11.2007 prevod revolvingových prostriedkov, vytvorených z finančných memoránd SR9302, SR9404, SR9509, SR9702, SR9906.02, SR0009.02 programu PHARE do vlastníctva Slovenskej republiky. 

Na požiadanie Európskej komisie vykonal Európsky investičný fond v členských krajinách EÚ Analýzu nedostatkov trhu, tzv. Gap analýzu, ktorá aj napriek implementácii nástrojov finančného inžinierstva na Slovensku identifikovala potrebu zlepšenia prístupu ku kapitálu pre malé a stredné podniky v objeme 510 miliónov EUR. Keďže táto analýza poukázala na nedostatky trhu, ktoré neboli doteraz efektívne odstránené ani intervenciami štátu, je potrebné vybudovať konkurencieschopnú a pre investorov dôveryhodnú schému nástrojov finančného inžinierstva, ktorá sa dokáže flexibilne prispôsobiť potrebám rozvoja podnikateľského prostredia. Záručné schémy, fondy rizikového kapitálu a formy private equity investícii môžu adekvátne reagovať na potreby financovania rozvoja malých a stredných podnikov, len ak sa dokážu vzájomne dopĺňať v rámci jednej schémy.  Takáto schéma na revolvingovom princípe, so silným a dôveryhodným partnerom má predpoklady prilákať potenciálnych investorov a tým zvýšiť objem disponibilných zdrojov zo štrukturálnych fondov určených na podporu malého a stredného podnikania.

2. Aktuálny vývoj implementácie iniciatívy JEREMIE v programovom období 2007 - 2013

Implementácia štrukturálnych fondov v programovom období 2007 – 2013 je regulovaná nariadením  Európskeho parlamentu a Rady (ES) č. 1080/2006 z 5. júla 2006 o Európskom fonde regionálneho rozvoja (ERDF) a  ktorým sa zrušuje nariadenie (ES) č. 1783/1999 (nariadenie 1080/2006) a nariadením Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde (ESF) a Kohéznom fonde a ktorým sa zrušuje nariadenie (ES) č. 1290/1999 (nariadenie 1083/2006). Následne Európska komisia (EK) schválila implementačné pravidlá vydané ako nariadenie Komisie (ES) č.1828/2006 z 8. decembra 2006 (nariadenie 1828/2006). Tieto nariadenia okrem iného vytvárajú aj podmienky pre uplatňovanie inovatívnych finančných nástrojov v programovom období 2007 – 2013.

V programovom období 2007 – 2013 sa pre Slovenskú republiku z rozpočtu EÚ vyčlení v bežných cenách na cieľ Konvergencia a cieľ Regionálna konkurencieschopnosť a zamestnanosť 11 360 619 950 EUR vo forme záväzkov. V súvislosti so snahou SR o čo najefektívnejšie využitie alokovaných finančných prostriedkov je žiaduce pri čerpaní prostriedkov využívať pre ziskovo orientované projekty MSP okrem priamej formy pomoci (štandardných grantových schém) aj nepriame formy – inovatívne finančné nástroje (IFN), resp. nástroje finančného inžinierstva. V zmysle článku 44 nariadenia 1083/2006 ide o tieto nástroje finančného inžinierstva: záručné fondy, pôžičkové fondy, fondy rizikového kapitálu a fondy rozvoja miest.

Dňa 17. augusta 2007 Európska komisia schválila Národný strategický referenčný rámec, dňa 17.9.2007 schválila operačný program Informatizácia spoločnosti, dňa 24.9.2007 schválila operačný program Technická pomoc, dňa 13.9.2007 schválila operačný program Doprava a Regionálny operačný program schválila dňa 24.9.2007. Následne dňa 26.10.2007 Európska komisia schválila operačný program Zamestnanosť a sociálna inklúzia a dňa 8.11.2007 ďalšie dva operačné programy: operačný program Životné prostredie a operačný program Zdravotníctvo a dňa 7.11.2007 operačný program Vzdelávanie. Európska komisia schválila dňa 28.11.2007 operačný program Konkurencieschopnosť a hospodársky rast a operačný program Výskum a vývoj, ďalej dňa 3.12.2007 schválila operačný program Bratislavský kraj. 

Vláda SR na svojom rokovaní dňa 19. septembra 2007 prerokovala a schválila Návrh postupu implementácie iniciatívy JEREMIE v Slovenskej republike v programovom období 2007 – 2013. Na základe úlohy C.1. uznesenia vlády SR č. 785 k tomuto materiálu boli rozpracované všetky tri alternatívy implementácie iniciatívy JEREMIE.

3. Rozpracovanie troch alternatív implementácie holdingového fondu v zmysle článku 44 nariadenia 1083/2006
V zmysle nariadenia 1083/2006, článok 44, ak sa vytvorí holdingový fond ako fond, ktorý bude investovať do fondov rizikového kapitálu, záručných fondov, pôžičkových fondov a fondov územného rozvoja, členský štát alebo riadiaci orgán bude tento holdingový fond implementovať na základe jednej alebo viacerých nasledovných foriem:

(a)	zadaním verejnej zákazky v súlade s príslušným zákonom o verejnom obstarávaní;
(b)	v ostatných prípadoch, ak ide o dohodu, ktorá nie je zmluvou o poskytnutí verejnej služby v zmysle zákona o verejnom obstarávaní, poskytnutím grantu definovaného pre tento účel ako priamy finančný príspevok formou dotácie:
(i)	Európskej investičnej banke alebo Európskemu investičnému fondu; alebo
(ii)	finančnej inštitúcii bez verejnej súťaže, ak je to v súlade s vnútroštátnym právom, ktoré je v súlade so zmluvou.

ALTERNATÍVA č. 1

Zadanie verejnej zákazky v súlade so zákonom č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len zákon o verejnom obstarávaní)

Táto alternatíva jasne hovorí o nutnosti výberu holdingového fondu, resp. sprostredkovateľa konkrétneho finančného nástroja formou výberu na základe zákona o verejnom obstarávaní. Pri tejto alternatíve vzhľadom na jej transparentnosť by podľa pravidiel Európskej komisie pre štátnu pomoc pri výbere holdingového fondu nešlo o štátnu pomoc. V rámci medzinárodného tendra je možné predpokladať vytvorenie konzorcia domácich finančných sprostredkovateľov, zameraných na oblasť záručných schém a rizikového kapitálu za spoluúčasti nadnárodného manažéra (SZRB, NARMSP, EIF, Kreditanstalt für Wiederaufbau a pod.). Dôležité je, že v prípade výberu subjektu ako holdingového fondu, zodpovednosť voči riadiacim orgánom za implementáciu prostriedkov štrukturálnych fondov pri tomto riešení prechádza na úspešného uchádzača.

SWOT Analýza – zadanie verejnej zakázky
Silné stránky	Slabé stránky	
Transparentná metóda výberu.	Náročná príprava zadania verejnej zákazky v zmysle príslušného zákona.	
V rámci zadania tendra je možné formulovať požiadavky na subjekty v rámci konzorcia tak, aby bolo dôveryhodné, s požadovaným ratingom a kredibilitou.	Možné zvýšenie nákladov na riadenie v prípade medzinárodného tendra v zmysle nariadenia 1828/2006.	
Predpoklad vypísania medzinárodného tendra, do ktorého sa môžu zapojiť skúsené zahraničné inštitúcie.	Zdĺhavé procedúry verejného obstarávania môžu oddialiť začatie implementácie schémy.	
Zodpovednosť voči riadiacim orgánom má víťazný subjekt, ktorý zodpovedá za implementáciu iniciatívy JEREMIE voči riadiacim orgánom.		
Transparentné využitie verejných prostriedkov a eliminácia korupcie.		
Úspora administratívnych kapacít na úrovni riadiacich orgánov.	.	
Príležitosti	Hrozby	
Zapojenie nadnárodného poradcu a zabezpečenie transferu know-how v rámci vytvoreného konzorcia.	V prípade, že konzorcium nebude zostavené z príslušných domácich inštitúcií, môže úspešný uchádzač predstavovať konkurenciu pre existujúce štátne inštitúcie v oblasti záruk a fondov rizikového kapitálu.	
Získanie skúseností od silného partnera v rámci vytvoreného konzorcia.	Pokles záujmu o produkty poskytované existujúcimi štátnymi inštitúciami, ak nebudú súčasťou úspešného konzorcia.	
V prípade dôveryhodného konzorcia je silný predpoklad záujmu investorov a tým zvýšenia disponibilných zdrojov pre podporu malých a stredných podnikov.	Možný dlhotrvajúci výber môže spomaliť proces implementácie iniciatívy JEREMIE.	

ALTERNATÍVA č. 2A
Priame zadanie EIF – holdingový fond predstavuje účet MF SR otvorený v Štátnej pokladnici a dispozičné právo k nemu má EIF.

Alternatíva č. 2A bola rozpracovaná v spolupráci s Úradom vlády SR. Implementačná časť alternatívy korešponduje s návrhom, ktorý je spracovaný podľa alternatívy 2B. Rozpracovanie tejto  alternatívy sa týka hlavne otázok nastavenia vzťahov vrcholového manažmentu Jeremie Holding Fondu (JHF), t. j. investičnej rady vo vzťahu k spoločnosti s osobitným účelom (SPV), a ďalej mechanizmu úvodnej fázy toku peňazí od riadiacich orgánov prostredníctvom EIF na JHF.

Pre ustanovenie JHF je nutné spracovať sadu dokumentov a technických predpokladov, z ktorých sa alternatíva 2A zaoberá len tými, ktoré nie sú obsahom alternatívy 2B, alebo ich obsah sa vysvetľuje rozdielne.

1.	Pozícia investičnej rady

Investičná rada bude predstavovať pre EIF jediného partnera pre strategické a operačné otázky v spojitosti s riadením JHF. Investičná rada pozostáva z členov-zástupcov riadiacich orgánov, ktoré prispievajú do JHF.
Príprava sa bude zabezpečovať v úzkej spolupráci s EIF. Okrem zástupcov riadiacich orgánov sú v rade zastúpení expertní členovia z oblasti firemného manažmentu. EIF môže určiť najviac dvoch zástupcov, ktorí môžu participovať na rokovaniach rady ako pozorovatelia. Minister financií zriadi investičnú radu v zmysle úlohy C.2 návrhu uznesenia vlády SR vrátane menovania členov investičnej rady.
Činnosť Investičnej rady bude upravená osobitným štatútom a rokovacím poriadkom, ktorý bude predmetom osobitnej prílohy.

Rozhodnutia investičnej rady sa budú zameriavať hlavne na:
-	schvaľovanie podnikateľských plánov a ich dodatkov, ktoré definujú všeobecnú stratégiu a nástroje, ktoré majú byť uplatnené v procese riadenia a implementácie JHF,
-	schvaľovanie investičnej stratégie vo vzťahu k finančným sprostredkovateľom navrhnutých EIF vo vzťahu k výkonu povinností podľa zmluvy,
-	polročné vyhodnocovanie pokroku a stratégie JHF a schvaľovanie správ s detailným rozpisom aktivít a výkonov JHF,
-	schvaľovanie a úprava smerníc vo vzťahu k spolufinancovaniu od ďalších subjektov,
-	schvaľovanie nákladov na manažment v spojení so službami a aktivitami vykonávanými pre súčasné a očakávané činnosti.

Ďalšie úlohy investičnej rady zahŕňajú:
-	monitorovanie aktivít JHF a hodnotenie ukazovateľov podľa podnikateľského plánu a podľa monitorovacieho programu,
-	zabezpečenie odporučení pre EIF pre oblasť budúceho rozvoja,
-	príprava podkladov pre spoločný monitorovací výbor pre vedomostnú ekonomiku.

Pre kvalitné plnenie úloh investičnej rady sa ustanovuje výkonný sekretariát, ktorého náklady sú uhrádzané z JHF podľa rozhodnutia a schválenia investičnou radou. Sídlo sekretariátu investičnej rady je MF SR. Takéto riešenie je potrebné aj pre synergiu so spoločným monitorovacím výborom pre vedomostnú ekonomiku. Cieľom vytvorenia spoločného monitorovacieho výboru pre tri  operačné programy (OP Konkurencieschopnosť a hospodársky rast, OP Výskum a vývoj a OP Informatizácia spoločnosti) je lepšia koordinácia strategickej priority NSRR Vedomostná ekonomika.

Investičnú radu je nutné určiť už v prípravnom procese tvorenia JHF a na tento účel je potrebné zriadiť prípravný výbor s úlohou zabezpečiť potrebné dokumenty a technické, organizačné, administratívne a iné predpoklady pre činnosť. V prípade mandátu, úlohu prípravného výboru zohrá sekretariát investičnej rady v spolupráci s poverenými pracovníkmi riadiacich orgánov prispievajúcich do JHF.

JHF/SPV bude zaviazaný plniť rozhodnutia investičnej rady so zapracovaním mechanizmu vzťahov podľa osobitnej úpravy.
2.	Zmluva o financovaní

Zmluva o financovaní sa uzatvára medzi jednotlivými riadiacimi orgánmi a EIF. 
Určuje:
-	definície a výklad pojmov,
-	presný účel a podmienky,
-	definíciu JHF,
-	spôsob budúceho financovania vo vzťahu k jednotlivým produktom JHF,
-	postavenie investičnej rady,
-	spôsob financovania v rámci celého systému JHF,
-	popisuje investičnú stratégiu a plánovanie,
-	obsahuje podmienky spracovania podnikateľského plánu ,
-	špecifikuje činnosti a možnosti vo vzťahu k spoluinvestorom,
-	špecifikuje oblasť oprávnených nákladov a systém ich zaúčtovania,
-	špecifikuje spôsob monitorovania,
-	vypracovanie správ o činnosti a audite,
-	podmienky ukončenia a exitovú stratégiu,
-	dátum účinnosti a iné všeobecné podmienky.

Súčasťou zmluvy o financovaní sú prílohy, ktoré obsahujú:
a)	investičnú stratégiu a návrh spôsobu implementácie rozpracovanú v podnikateľskom pláne
b)	monitorovanie implementácie v súlade s platnými podmienkami
c)	spôsob spracovania správ
d)	spôsob spracovania auditu
e)	exitovú stratégiu vo vzťahu k fondu samému a operačným programom, z ktorých sa poskytujú príspevky

3.	Podmienky a mechanizmus finančných tokov

Alternatíva 2A predpokladá s vedením základného zúčtovacieho miesta na úrovni Štátnej pokladnice, podľa podmienok vedenia účtu v Štátnej pokladnici, s dispozičným právom EIF podľa podmienok stanovených investičnou radou. Klientom a vlastníkom účtu v Štátnej pokladnici bude Ministerstvo financií SR a dispozičné právo k účtu bude mať EIF.
Jednotliví sprostredkovatelia budú vykazovať vo svojich pasívach alokácie z JHF ako prostriedky zverené na správu a riadenie produktov v zmysle podnikateľských plánov.

Podkladom pre nastavenie finančných tokov je investičný plán navrhnutý EIF a schválený investičnou radou, ktorý obsahuje:
-	štruktúru produktov portfólia,
-	systém finančných prevodov a transakcií,
-	časový harmonogram využitia fondu podľa jednotlivých produktov,
-	popisuje implementačný proces vo vzťahu k výberu finančných sprostredkovateľov,
-	špecifikuje náklady súvisiace s implementáciou.

Alternatíva predpokladá priamu účasť zástupcov riadiacich orgánov, EIF, ÚV SR a MF SR v orgánoch JHF/SPV. Ostatné vzťahy  medzi JHF, EIF, sprostredkovateľskými inštitúciami sú zhodné s alternatívou č. 2B.

SWOT analýza bola spracovaná Ministerstvom financií SR na základe podkladu ÚV SR:

SWOT analýza – priame zadanie pre EIF
Silné stránky	Slabé stránky	
EIF je jedinou nadnárodnou inštitúciou na trhu EÚ, ktorá sa špecializuje na záručné schémy a rizikový kapitál. 	Vedenie účtu v Štátnej pokladnici s dispozičným právom štatutára JHF predstavuje vytvorenie konkurencie pre národné štátne inštitúcie.	
EIF je inštitúciou EÚ so silným finančným zázemím (akcionárska štruktúra – EIB 61,35 %, EK 30 %, 8,65 % národné finančné inštitúcie a súkromní investori).	Nedochádza k transferu know-how na domáce inštitúcie, keďže JHF nebude mať právnu subjektivitu – bude to účet v Štátnej pokladnici.	
EIF je hodnotený najvyšším ratingovým stupňom `AAA/Aaa/AAA´ od troch najvýznamnejších ratingových agentúr (Standard & Poor´s, Fitch Ratings a Moody´s).	Zapojenie národných štruktúr je možné len na úrovni finančných sprostredkovateľov, ktorí budú vybraní v medzinárodnom tendri.	
Dôveryhodnosť a neutralita pre EK – čo je výhodou pri implementovaní prostriedkov EÚ, najmä spätnej kontrole použitia.		
EIF predstavuje pre súkromných investorov znížené riziko investovania a tým väčší záujem.		
Dôvera investorov v stabilitu a profesionálne riadenie celej schémy. 		
Uskutočnenie tendra na finančných sprostredkovateľov v prípade externého nadnárodného manažéra s vysokým ratingom na trhu.		
Záujem profesionálnych manažérov vstúpiť do schémy.		
Zavedenie „best practice“ prostredníctvom renomovanej inštitúcie EÚ, ktorá sa špecializuje na MSP. 		
Rýchla implementácia a okamžité a efektívne čerpanie prostriedkov štrukturálnych fondov.		
Väčšia pravdepodobnosť leverage effect-u – alokované prostriedky z ERDF a štátneho rozpočtu na podporu MSP sa môžu výrazne zvýšiť vďaka participácii súkromných investorov.		
Úspora administratívnych kapacít na úrovni riadiacich orgánov.		
Nižšie riziko z neoprávneného použitia.		
Príležitosti	Hrozby	
Program JEREMIE je zameraný na riešenie využitia existujúcej likvidity na trhu na financovanie malých a stredných podnikov a zlepšenie prístupu MSP ku kapitálu.	Znížený záujem o produkty ponúkané národnými inštitúciami.	
Rozvoj finančného trhu vrátane trhu rizikového kapitálu.	Nedostatočná skúsenosť národných inštitúcií s riadením JHF aj po roku 2015.	

Z textu samotnej alternatívy vyplýva, že implementačná časť alternatívy korešponduje s návrhom, ktorý je spracovaný podľa alternatívy 2.B. Rozpracovanie tejto alternatívy sa týka hlavne otázok nastavenia vzťahov vrcholového manažmentu JHF, t. j. Investičnej rady vo vzťahu k JHF a mechanizmu úvodnej fázy toku peňazí od riadiacich orgánov prostredníctvom EIF na JHF.

Pre návrh na určenie sídla sekretariátu investičnej rady a zriadenie prípravného výboru pre zabezpečenie potrebných dokumentov a technických, organizačných, administratívnych a iných predpokladov pre činnosť investičnej rady navrhujeme využiť existujúce kapacity. Tiež predpokladáme, že EIF si po podpísaní Rámcovej zmluvy so SR otvorí v Bratislave kanceláriu, ktorá bude výkonne zabezpečovať všetky náležitosti.

Povinné náležitosti zmluvy o financovaní sú uvedené v nariadení 1828/2006. V rámci implementačných dokumentov k iniciatíve JEREMIE je priložený model zmluvy o financovaní, ktorý je možné modifikovať podľa špecifík s tým, že povinné náležitosti zostanú zachované.

Pokiaľ ide o podmienky a mechanizmus finančných tokov, navrhnuté v tejto alternatíve znamenajú vytvorenie konkurencie pre existujúce domáce štátne inštitúcie, ktoré sa čiastočne už nástrojmi finančného inžinierstva zaoberajú, resp. by ich mohli v budúcnosti vykonávať, avšak potrebujú získať manažérske know-how. Na základe uvedeného mechanizmu nedôjde k transferu know-how z EIF na národné inštitúcie.

ALTERNATÍVA č. 2B

Priame zadanie pre EIF + SPV ako samostatný právny subjekt vlastnený národnou  inštitúciou (SZRB, a.s )

V prípade priameho zadania EIF, bude holdingovým fondom EIF a SPV a EIF ako manažér holdingového fondu bude mať právomoc disponovať prostriedkami holdingového fondu (holdingovým fondom bude EIF a SPV s vlastnou právnou subjektivitou – spol. s r. o.) na základe rámcovej zmluvy medzi SR a EIF (zmluva o delegovaní riadenia prostriedkov z ERDF určených na podporu MSP). Rámcová zmluva bude obsahovať aj možnosť jej vypovedania a ukončenia právneho vzťahu. Právna dokumentácia, ktorá bude riešiť vzájomné vzťahy medzi riadiacimi orgánmi, SPV a EIF je predložená v rámci tohto materiálu. EIF ako manažér SPV, by implementoval finančné nástroje schválené riadiacimi orgánmi v rámci navrhovaného portfólia prostredníctvom existujúcich domácich inštitúcií  (napr. SZRB, a. s. a NARMSP) a s finančným zapojením privátneho sektora. NARMSP poskytne prostriedky holdingovému fondu ako investor. V tomto prípade má hlavnú zodpovednosť voči riadiacim orgánom EIF (inštitúcia EÚ) ako manažér holdingového fondu. V zmysle výkladu EK týkajúceho sa finančného inžinierstva v programovom období 2007 – 2013 zo dňa 16. júla 2007 poskytnutím grantu holdingovému fondu nestrácajú príslušné orgány zodpovednosť za zdroje holdingového fondu a zodpovednosť za prijímateľa ako takého, ktorým je holdingový fond. Poskytnutie grantu nemá vplyv na definované funkcie a zodpovednosti za riadenie, certifikáciu a audit vo vzťahu následných investícií z príspevkov operačných programov do nástrojov finančného inžinierstva, do podnikov – predovšetkým MSP. V tejto súvislosti treba venovať pozornosť príslušným požiadavkám na kontrolu a audit uvedených v nariadeniach štrukturálnych fondov s cieľom zabezpečiť správne využitie verejných financií. Audit bude vykonávať orgán auditu, ktorý vykonáva a zabezpečuje úlohy vyplývajúce z článku 62 nariadenia 1083/2006. Orgán auditu je orgánom verejnej moci poverený Slovenskou republikou vykonávaním auditov príslušných operačných programov v súlade s uvedeným článkom 62 nariadenia 1083/2006.  V prípade prijímateľa grantu má zodpovednosť za monitorovanie, hodnotenie a predkladanie správ riadiaci orgán, v prípade holdingového fondu má zodpovednosť za monitoriovanie, hodnotenie a predkladanie správ manažér holdingového fondu vo vzťahu k riadiacemu orgánu.

SWOT Analýza – priame zadanie pre EIF+SPV
Silné stránky	Slabé stránky	
EIF je jedinou nadnárodnou inštitúciou na trhu EÚ, ktorá sa špecializuje na záručné schémy a rizikový kapitál. 	Komplikovaná štruktúra s využitím SPV, aby sa predišlo tvorbe konkurencie pre národné štátne inštitúcie.	
EIF je inštitúciou EÚ so silným finančným zázemím (akcionárska štruktúra – EIB 61,35%, EK 30%, 8,65% národné finančné inštitúcie a súkromní investori).		
EIF je hodnotený najvyšším ratingovým stupňom `AAA/Aaa/AAA´ od troch najvýznamnejších ratingových agentúr (Standard & Poor´s, Fitch Ratings a Moody´s).		
Dôveryhodnosť a neutralita pre EK – skúsenosti EIF ako manažéra finančných produktov  tvorí z EIF mimoriadneho partnera pre EK – čo je výhodou pri implementovaní prostriedkov EÚ, najmä spätnej kontrole použitia.		
EIF predstavuje pre súkromných investorov znížené riziko investovania a tým väčší záujem.		
V krajinách, v ktorých EIF spolupracoval s významnými národnými sprostredkovateľmi, bola zaznamenaná vysoká komplementarita spojenia, a to hlavne vysoká pridaná hodnota a výmena skúseností.		
Dôvera investorov v stabilitu a profesionálne riadenie celej schémy. 		
Uskutočnenie tendra na finančných sprostredkovateľov v prípade externého nadnárodného manažéra s vysokým ratingom na trhu.		
Záujem profesionálnych manažérov vstúpiť do schémy.		
Zavedenie „best practice“ prostredníctvom renomovanej inštitúcie EÚ, ktorá sa špecializuje na MSP. 		
Rýchla implementácia a okamžité a efektívne čerpanie prostriedkov štrukturálnych fondov.		
Väčšia pravdepodobnosť leverage effect-u – alokované prostriedky z ERDF a štátneho rozpočtu na podporu MSP sa môžu výrazne zvýšiť vďaka participácii súkromných investorov.		
Transfer know-how na domáce inštitúcie SZRB, a. s. a NARMSP.		
Úspora administratívnych kapacít na úrovni riadiacich orgánov.		
Najnižšie riziko z neoprávneného použitia.		
Transparentné využitie verejných prostriedkov a eliminácia korupcie.		

Príležitosti	
Hrozby	
Implementácia niektorých finančných nástrojov prostredníctvom existujúcich domácich inštitúcií.		
Získanie kredibility a know-how pre národné inštitúcie.		
Rozšírenie v súčasnosti ponúkaných finančných nástrojov a produktov (portfóliové záruky) národnými inštitúciami.		
Získanie skúseností s procesom reportingu (podávania správ), monitoringu, atď. vo vzťahu k EK.		
Program JEREMIE je zameraný na riešenie využitia existujúcej likvidity na trhu na financovanie malých a stredných podnikov a zlepšenie prístupu MSP ku kapitálu.		
Rozvoj finančného trhu vrátane trhu rizikového kapitálu.		
Portfólio nástrojov vytvára základy rastu konkurencie v sektore MSP a tým dlhodobého hospodárskeho rastu.		
Dlhodobá perspektíva vytvorenia národnej inštitúcie špecializujúcej sa na záruky a rizikový kapitál v strednej Európe, čo predstavuje konkurenčnú výhodu oproti ostatným krajinám v regióne.		

Podrobný popis rozpracovania tejto alternatívy je v časti 4. tohto materiálu

ALTERNATÍVA č. 3

Národná finančná inštitúcia na základe zákona

Zadanie národnej finančnej inštitúcii, ktorej by táto právomoc mala byť daná zákonom popisujúcim implementáciu iniciatívy JEREMIE. Tento zákon by musel byť kompatibilný so Zmluvou o založení EÚ. V prípade výberu tejto alternatívy je potrebné pripraviť a schváliť zákon, ktorý by implementáciu iniciatívy JEREMIE upravil a súčasne by určil finančnú inštitúciu, ktorá implementáciu uskutoční, napr. „zákon o JEREMIE“. Podľa záverov výboru COCOF týkajúcich sa finančného inžinierstva v programovom období 2007 – 2013 zo dňa 16. júla 2007 EK usmerňuje  národné autority v tom zmysle, aby ustanovili takýmto zákonom na výkon finančného inžinieringu domáce inštitúcie, ktoré majú na tento výkon dostatočné skúsenosti a kompetencie – ako na trhu (skúsenosti s implementáciou nástrojov finančného inžinieringu) tak aj vo vzťahu k EK (predkladanie správ, monitorovanie a hodnotenie a pod.). Tento zákon okrem vyššie spomenutého zadefinovania príslušnej finančnej inštitúcie musí obsahovať ciele štátnej politiky a zdôvodnenie priameho výberu a poskytnutia grantu príslušnej finančnej inštitúcií. Ďalej musí obsahovať zdôvodnenie, že takáto inštitúcia má dostatočnú kvalifikáciu na úspešné plnenie úloh holdingového fondu. Z doterajších skúseností však vyplýva, že SR má inštitúcie, ktoré sa zaoberajú nástrojmi finančného inžinierstva napr. SZRB, a. s., EXIMBANKA SR a NARMSP, avšak nemá národnú inštitúciu, ktorá by implementovala nástroje finančného inžinierstva v plnom cykle implementácie až po konečné zúčtovanie voči rozpočtu EK a audit závierky. Z uvedeného teda vyplýva, že SR v súčasnosti nemôže deklarovať, že má inštitúciu, ktorej by mohla zveriť implementáciu iniciatívy JEREMIE v zmysle vyššie uvedených požiadaviek. Bez ohľadu na úspešnosť implementácie môže audit EK napadnúť samotnú legislatívu, ktorá nemôže vzhľadom na aktuálnu situáciu v SR priamo zadať implementáciu konkrétnej inštitúcii a spochybniť  tak oprávnenosť čerpania prostriedkov cez takúto inštitúciu. Takáto kontrola EK však prebehne priebežne alebo až ex post. Ak sa teda uplatní tento postup, môže sa stať, že v priebehu implementácie alebo až po roku 2015 by mohli príslušné autority EK vyjadriť svoje pochybnosti s oprávnenosťou postupu v zmysle prijatej národnej legislatívy („zákon o Jeremie“), pričom riziko neoprávneného čerpania prostriedkov a následne vrátenia prostriedkov Európskej komisii je v súčasnosti značne vysoké. Zodpovednosť za implementáciu voči riadiacim orgánom by mala národná finančná inštitúcia.

SWOT Analýza – zadanie národnej finančnej inštitúcii na základe zákona
Silné stránky	Slabé stránky	
Uplatnenie národných inštitúcií.	Náročná a zdĺhavá príprava a schvaľovanie zákona (legislatívny proces) a požiadavka na súlad zákona so Zmluvou o založení EÚ.	
	Nedostatok skúseností národnej inštitúcie, ktorá by implementovala nástroje finančného inžinierstva v plnom cykle implementácie až po konečné zúčtovanie voči rozpočtu EK a audit závierky.	
	Chýba národná finančná inštitúcia, ktorá by mala s výkonom finančného inžinieringu  dostatočné skúsenosti a kompetencie – ako na trhu (skúsenosti s implementáciou nástrojov finančného inžinieringu) tak aj vo vzťahu k EK (predkladanie správ, monitorovanie a hodnotenie a pod.)	
	Chýba národná finančná inštitúcia, ktorá by mala vo svojom portfóliu aj záruky a aj rizikový kapitál, čím sa stráca flexibilita využitia nástrojov.	
	Existujúce národné inštitúcie nemajú dostatočne silné postavenie, aby prilákali inštitucionálnych investorov, inak by už dnes inštitucionálni investori alokovali svoje investície do existujúcich štruktúr.	
Príležitosti	Hrozby	
Zvyšovanie kvality poskytovaných produktov	Kontrola a audit uzávierky programového obdobia v priebehu implementácie alebo až  po roku 2015 môže spochybniť zákon, ktorý bude potrebné pripraviť, a oprávnenosť čerpania prostriedkov cez takúto inštitúciu.	
	Národná finančná inštitúcia nemusí zodpovedať požiadavkám EK a investorov na kredibilitu.	
	Vysoké riziko vrátenia prostriedkov z neoprávneného použitia.	

Vyhodnotenie spracovaných SWOT analýz:

Z vyššie uvedených možností určenia holdingového fondu sa navrhuje uplatniť ustanovenie článku 44 nariadenia 1083/2006 písmeno b), i) predovšetkým z dôvodu uplatnenia nových pravidiel čerpania prostriedkov štrukturálnych fondov v okamihu prevodu prostriedkov formou grantu do holdingového fondu JEREMIE, vzhľadom na revolvingový charakter nástrojov v štruktúre riadenia holdingového fondu JEREMIE, zabezpečujúci opätovné použitie prostriedkov vložených do holdingového fondu JEREMIE v prospech MSP po ich splatení aj po roku 2015, očakávané zvýšenie prostriedkov holdingového fondu JEREMIE od súkromných investorov (leverage effect) a flexibilitu pri využití jednotlivých nástrojov v rámci holdingového fondu JEREMIE na základe realokácií bez potreby schvaľovania EK. Z časového hľadiska získava holdingový fond časový priestor pre zazmluvnenie jednotlivých projektov v priebehu celého programového obdobia 2007 – 2013, pričom fondy rizikového kapitálu budú môcť pokračovať vo svojom programe aj v nasledujúcom programovom období. Vďaka spomínaným atribútom je možné verejné zdroje využiť efektívnejšie a v širšom rozsahu. MF SR v spolupráci s riadiacimi orgánmi iniciatívne pripraví materiál na rokovanie vlády SR o využití prostriedkov po roku 2015 v dostatočnom predstihu pred skončením implementácie. 

Vzhľadom na závery analýzy odporúčame vláde SR schváliť alternatívu č. 2B implementácie iniciatívy JEREMIE v Slovenskej republike v programovom období 2007 – 2013.

4. Priebeh implementácie a popis finančných tokov pri alternatíve č. 2B

Po výbere alternatívy implementácie holdingového fondu vládou SR minister financií SR v spolupráci s podpredsedom vlády  pre vedomostnú spoločnosť, európske záležitosti, ľudské práva a menšiny zriadi investičnú radu, ktorá bude hlavným dozorným orgánom pri dohľade použitia prostriedkov v súlade s cieľmi operačných programov v rámci implementácie iniciatívy JEREMIE v spolupráci s SPV. Počet členov v investičnej rade je 7: minimálne dvaja členovia investičnej rady budú profesionáli s dlhoročnými skúsenosťami vo finančnom sektore alebo v príbuznom podnikovom sektore a po jednom za MH SR – Operačný program Konkurencieschopnosť a hospodársky rast, MVRR SR – Operačný program Bratislavský kraj, ÚV SR – Operačný program Informatizácia spoločnosti a MŠ SR – Operačný program Výskum a vývoj a predseda, ktorého navrhuje MF SR. V prípade zvýšenia kvóra na 9 členov budú zvyšní dvaja členovia menovaní relevantnými riadiacimi orgánmi, ktoré sa budú spolupodieľať na implementácii iniciatívy JEREMIE.

Investičná rada odporučí ministrovi financií SR v spolupráci s ministrom hospodárstva SR zriadiť SPV. Minister financií SR bude negociovať v spolupráci so SZRB, a. s. príslušné právne dokumenty pre vytvorenie SPV s Európskym investičným fondom. Po vzniku SPV bude investičná rada súčasťou organizačnej štruktúry SPV v pozícii tzv. dozornej rady (podrobnejšie v prílohe č. 1 rámcová zmluva), čo znamená, že členov investičnej rady následne potvrdí valné zhromaždenie SPV. Výmenu člena v investičnej rade zabezpečí MF SR.

Právnym základom pre poskytnutie grantu sú nariadenia  ES (t.j. Všeobecné nariadenie a Implementačné nariadenie). Nariadenia ES sa stávajú súčasťou právneho poriadku v okamihu ich prijatia. Zmluva o financovaní sa riadi slovenským právnym poriadkom a uzatvára sa ako nepomenovaná zmluva podľa § 269 ods. 2 Obchodného zákonníka. V súvislosti s konaním EIF ako komisionára v prospech riadiaceho orgánu sa uplatnia princípy ustanovení § 577 až 590 Obchodného zákonníka (komisionárska zmluva). Riadiace orgány prevádzajú na EIF prostriedky v súlade s čl. 44 nariadenia ES 1083/2006, písm. b) i). EIF bude mať uzatvorenú rámcovú zmluvu so Slovenskou republikou. SPV sa na prvom valnom zhromaždení uznesením zaviaže napĺňať záväzky vyplývajúce zo zmluvných dokumentov (rámcovej zmluvy a zmluvy o financovaní), čím sa stanú pre SPV a jeho orgány a konateľov záväzné. Počet konateľov, ich práva a povinnosti bude upravovať spoločenská zmluva. Predpokladá sa, že konateľom SPV bude zástupca EIF.

EIF bude mať uzatvorenú rámcovú zmluvu so Slovenskou republikou. Riadiaci orgán na základe zmluvy o financovaní zverí peňažné prostriedky EIF s cieľom investovania do základného imania SPV (pozri ďalej). Tieto peňažné prostriedky budú poskytnuté z prostriedkov, ktoré poskytla EK ako zálohovú platbu na účet MF SR vedený v Štátnej pokladnici. MF SR na základe žiadosti o platbu od riadiaceho orgánu, prevedie prostriedky na účet riadiaceho orgánu. Riadiaci orgán tieto prostriedky spolu s prostriedkami, ktoré predstavujú národné spolufinancovanie, poskytne EIF v súlade s postupmi finančného riadenia na základe už vyššie spomínanej zmluvy o financovaní s podmienkou následného investovania do základného imania SPV. Finančné prostriedky, ktoré riadiaci orgán poskytne do holdingového fondu, sú nevratné pre programové obdobie 2007 – 2013 a predstavujú oprávnenú predbežnú platbu pre ERDF v zmysle platných pravidiel pre štrukturálne fondy.  Vkladať prostriedky do holdingového fondu je možné na základe zmluvy o financovaní aj postupne formou úvodného grantu a následne je možné previesť aj ďalšie prostriedky na EIF z operačného programu podľa zmluvy o financovaní. V prípade, že riadiaci orgán nevykáže vyplatené prostriedky do holdingového fondu ako výdavky vo vzťahu k EK a nezíska príslušnú platbu zo štrukturálnych fondov, je možné vrátiť prostriedky späť do operačného programu. Spôsob vrátenia prostriedkov z SPV, s.r.o. je možné riešiť v dohode spoločníkov v zmysle článku 4.5 b) Rámcovej zmluvy. K čerpaniu prostriedkov štrukturálnych fondov dochádza v okamihu prevodu prostriedkov formou grantu do holdingového fondu JEREMIE.  Prijímateľom je prevádzkovateľ, subjekt alebo spoločnosť verejná alebo súkromná, ktorá zodpovedá za iniciovanie alebo iniciovanie a implementáciu operácií v súlade s článkom 2(4) nariadenia 1083/2006. V prípade holdingového fondu ide o iniciátora operácií, ktoré obsahujú príspevky na podporu nástrojov finančného inžinierstva. V tomto prípade je prijímateľom holdingový fond, pretože zodpovedá za iniciovanie operácie. Pre účely článku 78(6) nariadenia 1083/2006 oprávnené náklady, ku ktorým sa uplatní príslušné konfinancovanie pri závierke, predstavuje výška prostriedkov vyplatených holdingovým fondom a ktoré boli investované, poskytnuté alebo zaviazané vo forme záruk alebo vyplatené ako oprávnené náklady na riadenie podľa odsekov (a), (b), (c) a (d) článku 78(6) nariadenia 1083/2006.

Právnym vlastníkom prostriedkov sa stane EIF v okamihu podpísania zmluvy o financovaní a prevodu prostriedkov na tranzičný účet EIF vedený v EIB v Luxemburgu. Od momentu investovania prostriedkov do základného imania SPV sa právnym vlastníkom prostriedkov stáva SPV. Vlastníkom obchodného podielu v SPV je EIF, ktorý koná vo vlastnom mene, ale na účet SR. Beneficiárnym vlastníkom obchodného podielu zostáva subjekt ovládaný SR. Operácie SPV bude konsolidovať SZRB, ktorá bude mať vo valnom zhromaždení väčšinu hlasovacích práv. V zmysle slovenskej legislatívy (zákona o účtovníctve) aktíva obchodnej spoločnosti konsoliduje do vlastnej účtovnej závierky subjekt, ktorý má väčšinu hlasovacích práv, v našom prípade SZRB, ktorá je vlastnená 100% MF SR. 

SPV vznikne ako kapitálová spoločnosť (navrhuje sa spoločnosť s ručením obmedzeným), zriadená v zmysle príslušných ustanovení Obchodného zákonníka, ktorej väčšinový  vlastník a spoločník bude v celosti vlastnený Slovenskou republikou zastúpenou príslušným štátnym orgánom, pričom účelom zriadenia SPV bude podpora malého a stredného podnikania formou návratnej finančnej pomoci na revolvingovom princípe prostredníctvom vykonávania určitých finančných operácií s finančnými sprostredkovateľmi, ktorých cieľom je zlepšiť na konečnej úrovni dostupnosť kapitálu pre malých a stredných podnikateľov, a to na komerčných princípoch. Pri uzatváraní spoločenskej zmluvy SPV, s.r.o. bude predmet činnosti špecifikovaný tak, aby táto právnická osoba v rámci svojho podnikania vykonávala ako svoju rozhodujúcu činnosť niektorú z činností uvedených v § 2 ods. 1 písm. b)  alebo ods. 2 Zákona o bankách, alebo ktorej hlavným predmetom by bolo nadobúdanie podielov na majetku podľa osobitného predpisu. SPV v rámci svojho podnikania bude vykonávať ako svoju rozhodujúcu alebo podstatnú činnosť niektorú z činností uvedených v § 2, ods. 1, písm. b) zákona č. 483/2001 Z.z. o bankách v platnom znení.

Spoločníkmi v rámci SPV budú SZRB, a. s. a EIF, ktorý na základe zmluvy o financovaní podpísanej s riadiacim orgánom investuje príslušné čiastky alokované v operačných programoch do základného imania SPV a získa podiel na hlasovacích právach v objeme 1%. Väčšinu hlasovacích práv bude mať SZRB, a. s., aby mohla spoločnosť kontrolovať a konsolidovať operácie spoločnosti. Spoločníci SPV budú zostavovať konsolidované účtovné závierky v súlade so zákonom č. 431/2002 Z. z. o účtovníctve v znení neskorších predpisov. 

SPV bude klientom Štátnej pokladnice, t. j. všetky jeho prostriedky budú vedené na účtoch v Štátnej pokladnici. Ako už bolo vyššie uvedené beneficiárnym vlastníkom obchodného podielu, ako aj investícií z týchto prostriedkov zostáva subjekt ovládaný SR. Prostriedky takto ostávajú pod kontrolou a je možné túto disponibilnú likviditu efektívne zhodnocovať.

EIF ako manažér holdingového fondu spracuje podnikateľský plán a investičnú stratégiu, ktorú predloží na schválenie investičnej rade, v ktorej budú mať zastúpenie riadiace orgány, ktoré alokujú prostriedky do holdingového fondu. Na základe schváleného podnikateľského plánu a investičnej stratégie sa v súlade s pravidlami štátnej pomoci vytvoria príslušné nástroje – záručné schémy, fondy rizikového kapitálu a pod. 

V prípade, ak sa operácia, ktorá obsahuje príspevky na podporu nástrojov finančného inžinierstva implementuje prostredníctvom holdingového fondu v súlade s článkom 44 (b) nariadenia 1083/2006, holdingový fond len iniciuje investíciu a vystupuje v pozícií sprostredkovateľa, a nie prijímateľa štátnej pomoci. Pri následnom presune prostriedkov na konečného užívateľa MSP, kedy sa prostriedky z operačných programov určené na nástroje finančného inžinierstva investujú, poskytnú ako pôžičky alebo sú viazané ako záruky v MSP  je potrebné počítať s existenciou prvkov štátnej pomoci. Členské štáty a riadiace orgány musia pritom rešpektovať pravidlá štátnej pomoci, pričom im bude pomáhať holdingový fond (COCOF Note zo dňa 16.07.2008 ods. 3.1 a 3.2). Zodpovednosť riadiacich orgánov je špecifikovaná v článku 60 nariadenia 1083/2006, na základe ktorého je riadiaci orgán zodpovedný aj za plnenie Nariadenia Komisie (ES) č. 800/2008, článok 44 a nasledujúce. V prípade realizácie podpory MSP v režime štátnej pomoci, použitím nástrojov navrhnutých zo zdrojov holdingového fondu, a to formou záručných schém a fondov rizikového kapitálu bude potrebné určiť primárny účel štátnej pomoci (pomoc pre regionálny účel, podpora MSP, podpora výskumu, vývoja a inovácií). Pri realizácii inovatívnych finančných nástrojov bude teda príslušná forma nepriamej pomoci vo vzťahu k prijímateľom posudzovaná podľa účelu štátnej pomoci, a teda bude mať prednosť vecná rovina oproti technickej rovine. Podľa účelu štátnej pomoci sa uplatní príslušný predpis štátnej pomoci. Právny rámec pre implementáciu iniciatívy JEREMIE v Slovenskej republike bol popísaný v prílohe č. 1 k materiálu, ktorý vláda SR schválila uznesením č. 785/2007.
V prípade, ak bude v rámci implementácie JEREMIE na základe zvolenej investičnej stratégie, ktorá bude schvaľovaná riadiacimi orgánnmi na zasadnutí investičnej rady, nevyhnutné uplatňovať schémy štátnej pomoci, tieto budú vypracované jednotlivými riadiacimi orgánmi plniacimi úlohy poskytovateľov štátnej pomoci. Poskytovateľom štátnej pomoci je príslušné ministerstvo (§ 1 ods. 1, písm. b) zákona č. 231/1999 o štátnej pomoci v platnom znení), ktoré zodpovedá aj za schému štátnej pomoci; vykonávateľom schémy štátnej pomoci bude SPV alebo finančný sprostredkovateľ, ktorý bude uzatvárať zmluvy s jednotlivými MSP. MF SR posudzuje schémy štátnej pomoci, ale ich nevytvára.

EIF ako manažér holdingového fondu zrealizuje tender na výber finančných sprostredkovateľov, ktorí budú implementovať jednotlivé finančné nástroje schválené v rámci podnikateľského plánu na nižšej úrovni. V prípade fondov rizikového kapitálu sa bude vyžadovať 5 % podiel investičného manažéra z cieľovej hodnoty základného imania fondu (súhrnu investícií SPV, súkromných investorov a investičného manažéra). Predpokladá sa, že investičným manažérom bude spoločnosť, s ktorou bude uzatvorená zmluva na poskytovanie poradenských a manažérskych služieb pre fond rizikového kapitálu.

V prípade záručných schém budú operácie kryté prostriedkami na účte SPV. K použitiu prostriedkov dôjde v prípade realizácie záruky. Preto bude výhodné alokovať sumu určenú v operačných programoch do SPV čím skôr, pretože takýmto spôsobom nielenže dôjde ku čerpaniu prostriedkov, ale je možné ich aj na účte v Štátnej pokladnici efektívne zhodnotiť.

V prípade fondov rizikového kapitálu s právnou subjektivitou bude zabezpečená bezpečnosť zdrojov viackolovým upisovaním základného imania, pričom každé ďalšie navýšenie až do cieľovej sumy by sa uskutočnilo až po vyčerpaní disponibilného kapitálu fondu. Podmienky by boli upravené zmluvou medzi spoločníkmi fondu rizikového kapitálu.

Po uzatvorení zmlúv pre príslušné nástroje finančného inžinierstva EIF monitoruje a hodnotí schému a predkladá správy investičnej rade a EK. V prípade potreby EIF ako manažér navrhne realokácie v rámci portfólia nástrojov. Prehodnotenie potreby realokácie zdrojov medzi jednotlivými nástrojmi bude EIF vykonávať pravidelne.

Právomoci riadiacich orgánov budú zabezpečené na základe zmluvných vzťahov na troch úrovniach: 1. na základe zmluvy o financovaní, ktorú uzatvorí riadiaci orgán s EIF, 2. na základe operačných zmlúv, ktoré uzatvorí EIF v mene SPV s finančnými sprostredkovateľmi a 3. na základe investičných zmlúv, ktoré uzatvoria finanční sprostredkovatelia s malým a strednými podnikmi (konečnými príjemcami). EIF na základe rámcovej zmluvy musí zabezpečiť ustanovenia v operačných zmluvách vrátane sankčných mechanizmov a mechanizmov na vymáhanie prostriedkov od malých a stredných podnikateľov finančnými sprostredkovateľmi. Pokiaľ malý a stredný podnikateľ poruší zmluvnú povinnosť, vymáhanie nárokov zabezpečuje finančný sprostredkovateľ, avšak v prípade, že poruší administratívnu povinnosť, nároky si uplatní priamo RO. EIF nezodpovedá za to, či finančný sprostredkovateľ sa rozhodne operačnú zmluvu nedodržiavať, ale EIF musí konať voči finančnému sprostredkovateľovi, ak sa tak stane. Takáto zodpovednosť EIF je štandardná. Obsah operačných a investičných zmlúv je uvedený v rámcovej zmluve a zmluve o financovaní a tieto zmluvy nebudú obsahovať odlišné náležitosti, ako sú uvedené v rámcovej zmluve a zmluve o financovaní, ktoré stanovujú primárne povinnosti, ostatné dokumenty sú implementačné. Tieto dokumenty sa budú pripravovať na úrovni SPV až po odsúhlasení materiálu vládou SR. 

Zodpovednosť EIF za škodu spojenú s jeho vlastným vykonávaním činnosti holdingového fondu je obmedzená na prípady úmyselného konania a hrubej nedbanlivosti. Zodpovednosť EIF za výkon vlastnej činnosti holdingového fondu sa obmedzuje tak, že sa vylučuje nepriama škoda a ušlý zisk. Definovanie zodpovednosti EIF vychádza z toho, že EIF vystupuje v celej schéme ako „iba“ manažér prostriedkov, jeho funkcia v projekte nie je komerčná, ide o inštitúciu, ktorá koná vo verejnom záujme, ktorým je podpora sektoru malých a stredných podnikateľov. Svoju činnosť v rámci tohto projektu financuje na základe krytia nákladov na riadenie.

Výlučnú zodpovednosť za súlad štruktúry holdingového fondu JEREMIE s požiadavkami štátnej pomoci a verejného obstarávania má Slovenská republika. Otázky štátnej pomoci sú uvedené vyššie v texte, pokiaľ ide o súlad štruktúry holdingového fondu s požiadavkami verejného obstarávania prebehli konzultácie s Úradom pre verejné obstarávanie, ktorý v tejto záležitosti vydal pre MF SR dve metodické usmernenia zo dňa zo dňa 28.5.2007 a  30.1.2008.
Návrh rámcovej zmluvy a zmluvy o financovaní obsahuje ustanovenie, na základe ktorého Slovenská republika dáva sľub odškodnenia podľa §725 Obchodného zákonníka a zaväzuje sa nahradiť EIF preukázanú škodu alebo náklady, ktoré mu vzniknú v dôsledku uplatnenia nároku tretej osoby voči EIF v súvislosti s plnením povinností zo strany EIF podľa tejto zmluvy. Táto povinnosť náhrady škody existuje iba v prípade, ak náklady, výdavky alebo škoda nevznikla EIF v dôsledku úmyselného konania alebo hrubo nedbanlivých úkonov zo strany EIF a ak sa bude EIF dôsledne brániť voči takýmto nárokom. Pre účely sľubu odškodnenia Slovenská republika potvrdzuje, že požiadala EIF o vykonanie činností uvedených v tejto zmluve bez toho, aby bol EIF zo zákona povinný tieto činnosti vykonať. Slovenská republika nebude zodpovedná voči EIF za nepriamu škodu ani za ušlý zisk.

Sľubom odškodnenia sa SR zaväzuje, že v prípade, ak bude akákoľvek tretia osoba t.j. podnikateľ, finančný sprostredkovateľ alebo iný subjekt žalovať EIF za čokoľvek, čo súvisí s JEREMIE a bude v spore voči zahraničnému subjektu EIF na slovenskom súde úspešná, t.j. EIF bude povinný zaplatiť takejto tretej osobe (žalobcovi) škodu, SR túto škodu EIF nahradí. Dalo by sa povedať, že ide o záruku danú SR v prospech EIF za budúce možné plnenie EIF v prospech tretej osoby v súčasnosti neidentifikovateľnej výške, čo predstavuje riziko, ktoré znáša SR. 

Na základe právneho názoru sľub odškodnenia nemá v tomto prípade právne opodstatnenie kvôli tomu, že tu existuje platne uzavretá zmluva (rámcová zmluva a zmluva o financovaní), z ktorej vyplývajú riadne záväzky pre EIF. V zmysle ust. §725 Obchodného zákonníka sa sľub odškodnenia uplatňuje iba vtedy, ak sľubujúci (v našom prípade SR) požiadal prijímateľa sľubu (v našom prípade EIF) o vykonanie niečoho, na čo prijímateľ sľubu nie je povinný zo zákona, ani zo zmluvy. V takom prípade sa sľubujúci zaviaže, že nahradí prijímateľovi sľubu škodu, ktorá vznikla pri činnosti, na ktorú prijímateľ sľubu nebol povinný ani zo zákona, ani zo zmluvy. 

Ak EIF vznikne v súvislosti s plnením jeho povinností podľa zmluvy o financovaní škoda, je oprávnený si náhradu tejto škody uplatňovať podľa príslušných právnych predpisov od škodcu.

Prísľub odškodnenia požaduje EIF a považuje ho za nevyhnutné ustanovenie v zmluve obdobné ako v iných členských štátoch. Ide o prinicipiálne ustanovenie, ktoré obsahujú komerčné aj nekomerčné kontrakty EIF. Ide o bežný štandard v rámci skupiny EIB, ktorej súčasťou je EIF. Z tohto dôvodu nie je pre EIF táto podmienka negociovateľná. Na základe právneho názoru je vynutiteľnosť sľubu odškodnenia v súlade s praxou slovenského právneho poriadku diskutabilná a v tomto prípade sa jedná o riziko, ktoré znáša EIF.

Prípadné riziká vyplývajúce z obmedzenej zodpovednosti EIF a prísľubu odškodnenia budú znášané Ministerstvom financií SR.

Zdroje:
Holdingový fond SPV – obchodná spoločnosť bude disponovať prostriedkami z troch, prípadne štyroch zdrojov:
•	z prostriedkov štrukturálnych fondov EÚ prostredníctvom alokácií z príslušných operačných programov  (ERDF) ;
•	z prostriedkov spolufinancovania zo štátneho rozpočtu;
•	z prostriedkov súkromných investorov;
•	z prostriedkov vložených do základného imania SPV svojimi spoločníkmi a EIF.

Na základe aktualizovaných OP, ktoré po schválení EK budú predložené na prerokovanie vo 
vláde SR, sú alokácie v jednotlivých OP nasledovné:

						
Operačný program (OP)	Riadiaci orgán	Celková alokácia na OP z ERDF v EUR	Spolufinancovanie zo ŠR vo výške 15% v EUR	
Indikatívna alokácia pre IFN z OP v EUR	Alokácia pre IFN z OP z ERDF v %	
				ERDF	ŠR		
OP Informatizácia spoločnosti	ÚV SR	  993 095 405	157 270 130,29	50 000 000	8 823 529	5,03%	
OP Bratislavský kraj	MVRR SR	87 000 000	15 352 941,18	3 000 000	529 412	3,4%	
OP Výskum a vývoj	MŠ SR	1 209 415 373	213 426 242,29	80 000 000	14 117 647	6,61%	
OP Konkurencieschopnosť a hospodársky rast	MH SR	772 000 000	136 235 294,12	25 000 000	4 411 765	3,2%	
Spolu		3 061 510 778	540 284 607,88	158 000 000	27 882 353	4,75 %	

Schéma implementácie:

Transfer know-how na národné inštitúcie:

V prípade implementácie prostredníctvom SPV, s. r. o., ktorej manažérom bude EIF, sa zabezpečí dostatočný transfer skúseností a vedomostí na národné inštitúcie využívajúce nástroje finančného inžinierstva. Obe inštitúcie, SZRB, a. s. aj NARMSP, trvale vyčlenia príslušný počet zamestnancov (predpokladáme minimálne troch na každú inštitúciu), ktorí budú vyškolení v centrále EIF v Luxemburgu (cca 6-mesačný kurz) na implementáciu nástrojov finančného inžinierstva. Následne bude tieto odborné kapacity EIF postupne zapájať priamo do operácií realizovaných v Slovenskej republike s cieľom plynulého prechodu riadenia spoločnosti SPV na týchto manažérov národných inštitúcií.

Náklady pred vznikom SPV budú znášať jednotliví spoločníci SPV, až po uzatvorení zmluvy o financovaní sa preukázateľné náklady preúčtujú na SPV. V prípade, že tieto náklady budú uznané na základe rozhodnutia riadiacich orgánov ako oprávnené náklady, budú refundované z prostriedkov z operačných programov a budú predstavovať oprávnené náklady na riadenie, na ktoré sa vzťahuje článok 43, ods. 4 nariadenia 1828/2008. Ak tieto náklady nebudú uznané ako oprávnené náklady budú hradené z rezervy v zmysle článku 4.10 b) rámcovej zmluvy. Konkrétna výška nároku EIF a rozdelenie limitu podľa čl. 43 ods. 4 Implementačného nariadenia budú určené v zmluve o holdingovom fonde.

EIF zriadi a bude prevádzkovať v Bratislave svoju kanceláriu, aby mohla vykonávať činnosť holdingového fondu. Tieto náklady budú predstavovať oprávnené náklady holdingového fondu. EIF bude mať nárok na náhradu za náklady, ktoré mu vzniknú v dôsledku vykonávania činnosti holdingového fondu v súlade s článkom 43 ods. 4 Implementačného nariadenia. Konkrétna výška nároku a rozdelenie limitu podľa čl. 43 ods. 4 Implementačného nariadenia budú určené v zmluve o holdingovom fonde. Činnosť holdingového fondu je definovaná v článku 7.1 rámcovej zmluvy. Vlastné náklady sú v súlade s implementačnými predpismi súčasťou nákladov na riadenie holdingového fondu. Výška týchto nákladov nesmie presiahnuť 2% v priemere ročne z objemu alokovaných zdrojov (čl. 43 ods. 4 nariadenia 1828/2006).

5. Implementačné dokumenty k iniciatíve JEREMIE

Návrh Rámcovej zmluvy o implementácii iniciatívy JEREMIE v Slovenskej republike medzi SR a EIF v slovenskom jazyku tvorí prílohu č. 1, 2 a 3.

Návrh Rámcovej zmluvy o implementácii iniciatívy JEREMIE v Slovenskej republike medzi SR a EIF v anglickom jazyku tvorí prílohu č. 4, 5 a 6.